Introduction

מנחם בגין (1913-1992) היה נציב תנועת בית״ר בפולין בשלהי שנות השלושים, מפקד מחתרת האצ״ל בתקופת היישוב (1944-1948) וראש הממשלה השישי של ישראל (1977-1983).

הוא נולד בבריסק (כיום בלארוס) והצטרף בנעוריו לתנועה הרוויזיוניסטית לאחר שהאזין לנאומו של מייסד התנועה, זאב ז׳בוטינסקי, ונשבה בקסם טיעוניו ואישיותו. במוקד העמדה הרוויזיוניסטית עמדה התביעה לרכז את כל מאמצי המפעל הציוני בהקמת מדינה יהודית בעלת רוב יהודי בארץ ישראל השלמה, ומבחינה כלכלית שללו הרוויזיוניסטים את הסוציאליזם של תנועת הפועלים.

לאחר פרוץ מלחמת העולם השניה נמלט בגין לווילנה, שם נעצר, בספטמבר 1940, על ידי הנ.ק.וו.דה הסובייטי. הוא נשפט לשמונה שנים בעוון פעילותו הציונית, אך שוחרר בחורף 1941 כדי להתגייס כחייל לצבא אנדרס הפולני שנועד להילחם בנאצים, ומסלולו אמור היה לנוע אל עבר פלסטינה. בשלהי 1943, לאחר ששוחרר מצבא אנדרס, התמנה כמפקד האצ״ל, המחתרת שעמדה בזיקה למפלגה הרוויזיוניסטית, אך לא היתה כפופה לה ישירות. בשלהי ינואר הורה למפקדת האצ״ל לפרסם את ״הכרזת המרד״ ולפתוח בפעולות אלימות נגד הבריטים עד לגירושם ולביטול המנדט, וזאת אף שהיישוב היהודי בראשות דוד בן-גוריון התנגד לכך.

עם ייסוד ישראל הקים בגין, על בסיס יוצאי המחתרת ותומכי התנועה הרוויזיוניסטית, את תנועת החרות, שחרתה על דגלה את האידיאולוגיה של ארץ ישראל השלמה, ומיזגה זאת עם תפיסות חברתיות-כליליות ליברליות.

לאחר 29 שנים, שאת רובן עשה באופוזיציה, זכה הליכוד בראשותו בבחירות 1977. זו היתה הפעם הראשונה שבה ישראל הונהגה על ידי איש התנועה הרוויזיוניסטית, ולכן הניצחון כונה ״המהפך״. למרות הרטוריקה הנוקשה, בגין הפתיע כשניאות להחזיר את חצי האי סיני למצרים תמורת הסכם השלום הראשון שחתמה ישראל עם מדינה ערבית ב-1979. בקדנציה השניה שלו כראש הממשלה (1981-1983) יצא צה״ל למה שאמור היה להיות מבצע מוגבל ל-40 קילומטר בדרום לבנון, אך מבצע ״שלום הגליל״ הסתבך לכדי מלחמה בלבנון. על רקע אירועי הדמים, בגין התפטר לפני תום הקדנציה, באוגוסט 1983, ומאז ועד יום מותו הסתגר בשתיקה בביתו.

ספרים מאת בגין ואנתולוגיות עם מקורות ראשוניים

בגין לא כתב יומן ולא הותיר אוטוביוגרפיה מלאה. עם זאת, הוא כתב שני ספרים בעלי אופי אוטוביוגרפי שמסתיימים בתקופה שלפני הקמת המדינה. קובץ מנאומיו כמנהיג ״חרות״ בשנות החמישים כונסו לספרון המבטא את השקפת עולמו בנושא הלאומי, חברתי וכלכלי. סדרת ספרי ״במחתרת״ כוללת תעודות וכרוזים רבים שפרסם האצ״ל, ונכתבו למעשה על ידו. בכך ניתן ללמוד מהם על השקפת עולמו המוקדמת. ב-2012 גנזך מדינת ישראל פרסם קובץ תעודות ומסמכים ראשוניים הסוקרים את כלל פועלו.

Begin, Menachem. **The Revolt: Memoirs of the Commander of the National Military Organization in the Land of Israel**, (Trans. Samuel Katz) Stematzky: Bnei Brak, 2007

הספר מגולל מזווית אישית את קורות המחתרת בהנהגת בגין (1944-1948). הגרסה הראשונה ראתה אור בראשית שנות החמישים. הספר אינו נשען על מסמכים אלא על זכרונו של בגין, והוא מרובה באנקדוטות ובפולמוסים היסטוריים עם מתנגדי הארגון.

Begin, Menachem. **White Nights – The Story of a Prisoner in Russia** (Trans. Katie Kaplan), Stematzky: Bnei Brak, 2008

גם הספר הזה נכתב בראשית שנות החמישים, והוא עוסק בתקופה מעצבת של בגין הצעיר, מאז כיבוש פולין בידי הגרמנים ועד התגייסותו לצבא אנדרס. עיקרו של הספר נוגע לקורות מעצרו, משפטו וכליאתו בידי הנ.ק.וו.דה בעוון פעילות ציונית ״ושיתוף פעולה עם האימפריאליזם הבריטי״. עיקרי השקפת עולמו הציונית מובאים במסגרת ויכוחיו עם חוקריו.

Begin, Menachem. **Hashkafat Hayim ve- Hashkafah Le’umit** [Life View and National View] (Jerusalem: Menachem Begin Heritage Center, 2011 (Hebrew)

קובץ הרצאות שנשא בגין בראשית שנות החמישים בנושאי לאומיות, חברה, כלכלה ופוליטיקה אשר כונסו יחד ומסייעים להבין את השקפת עולמו כפוליטיקאי. בהרצאותיו הטיל דגש על חירות הפרט וזכויות המיעוט בחברה דמוקרטית, כמו גם על הצורך במערכת משפט עצמאית, ולצד זאת הציג תפיסה מדינית וביטחונית נוקשה.

Begin, Menachem. **Mori, Ze’ev Z’abotinsky** [My Mentor, Jabotinsky] (Ed: Ephraim, Even), Jerusalem: Begin Heritage Center, 2001.

אף שלספר יש מטרה אידיאולוגית – להוכיח רציפות רעיונית בין ז׳בוטינסקי לבגין – שאינה מדויקת היסטורית, ניתן לאתר בו מאמרים, מסמכים ונאומים של בגין, השופכים אור על דעותיו. הספר כולל מבוא מצד יורשו של בגין, יצחק שמיר.

Begin, Menachem. **Ba-Mahteret: Ketavim** A’ [In the Underground: Writings, Vol. 1-4], Tel Aviv: Hadar, 1956-1975.

קובץ כרוזים ותעודות שפורסמו על ידי האצ״ל ומופיעים בארבעה כרכים. כמפקד הארגון בגין עסק רבות בכתיבת רבים מהכרוזים, אף שלא חתם עליהם אשית, והקריאה בהם מסייעת להבין את מניעי פעולותיו

Israel State Archives, **Menachem Begin, The Sixth Prime Minister: Selected Documents from His Life (1913-1992),** Jerusalem: Israel Government Press, 2013 (Hebrew)

קובץ תעודות ומסמכים המקיפים את חיי בגין מראשיתם ועד סופם. עיקרם מוקדש לתקופת ראשות הממשלה, 1983-1977: תהליך השלום עם מצרים, מפעל שיקום השכונות, 'מבצע משה' שבו החלה העלייה המשמעותית מאתיופיה, הפצצת הכור הגרעיני בעיראק, ומלחמת לבנון הראשונה.

ג׳נרל אוברוויו

בנעוריו סבל בגין מהצקות על רקע אנטישמי, ויעקב שביט מוכיח כיצד הושפע, בדומה לרבים מהאסכולה הרוויזיוניסטית, מהלאומיות האינטגרלית הפולנית בדרכו לאימוץ עמדה לאומית יהודית נוקשה (שביט 1985). בכינוס העולמי של בית״ר, ב-1938 בוורשה, ייצג את הזרם הרדיקלי בתנועה, וקבע כי על הציונות לעבור לשלב האלים של ״ציונות צבאית״. אף שז׳בוטינסקי התנגד לעמדת בגין וכינה את נאומו ״צורם כחריקת דלת״, הצעת בגין ניצחה בהצבעה והוא צבר פופולריות רבה בקרב צעירי התנועה (שינדלר, 2010). העימות הראשון בין בגין לז׳בוטינסקי משמעותי להבנת דרכו של בגין, שכן אף שכמפקד האצ״ל, ולאורך כל חייו, הקפיד להציג את עצמו כממשיך דרכו של ז׳בוטינסקי (שביט, 1986) הוא ניווט את התנועה לכיוון שונה ופחות ליברלי מזה של מייסדה, הן בהקשר של היחס לבריטים, והן ביחס לדת היהודית ולממד הפרטיקולרי שאפיין אותו לעומת הפן הקוסמופוליטי של ז׳בוטינסקי. (קפלן, 2007)

עם זאת, כמנהיג ״חרות״ בגין החזיק בעמדות ליברליות בכל הנוגע לזכויות אזרח. הוא התנגד לממשל הצבאי שהוטל על ערביי ישראל עד 1966, ותמך בשלטון החוק ובמתן עצמאות וזכות לפרשנות מרחיבה לשופטי בית המשפט העליון (ויץ, 2007).

כל עוד עמד בן גוריון בראשות הממשלה (1948-1963) נחשב בגין למנודה ולחורג מהקונצנזוס הפוליטי. כיבוש שטחי הגדה המערבית, מזרח ירושלים, רצועת עזה, סיני ורמת הגולן במלחמת ששת הימים הגדיל פי שלושה את שטחה של ישראל, וגם הפך את האידיאולוגיה הטריטוריאלית של בגין, שנתפסה עד אז כקיצונית, לתפיסת המיינסטרים בחברה הישראלית. בכך התחזק כוחו הפוליטי. לאחר הטראומה שחוו הישראלים מפרוץ מלחמת יום הכיפורים; על רקע חשיפת מקרי שחיתות בצמרת של תנועת העבודה, ולנוכח שינויים דמוגרפיים שחלו בחברה הישראלית ודעיכת הממד הסוציאליסטי בחברה, ניצח הליכוד בראשות בגין בבחירות ב-1977 (שפירא, 91). על החלטתו המפתיעה לסגת מחצי האי סיני תמורת הסכם שלום עם מצרים, שכלל גם הסכם לאוטונומיה מוגבלת לפלסטינים, הוא זכה בפרס נובל לשלום בשנת 1978. סמוך למועד הבחירות לכנסת העשירית, ביוני 1981 הורה לחיל האוויר הישראלי להשמיד את הכור הגרעיני בעיראק, מבצע מוצלח שנתפס כמבטא את ״דוקטרינת בגין״, שפירושה היה שישראל לא תתיר למדינת אויב להחזיק בנשק אטומי. (פרלמוטר, הנדלר, בר יוסף, 2008)

בקדנציה השנייה שלו כראש הממשלה (1981-1983) הוא הקים קואליציה בעלת גוון ניצי יותר (שביט 1987) . בגין התפטר לפני תום כהונתו בשל גורמים שונים: ההסתבכות במלחמת לבנון הראשונה (נאור, 1986) (שיף ויערי, 1984); עימותים עם ממשל רייגן בנוגע לתוכנית השלום האמריקאית והסתייגות הממשל מהפצצת הכור (פלג, 1987); וכישלון התוכנית הכלכלית שנועדה להביא לליברליזציה של המשק (פרידמן, 1977) אך הביאה לאינפלציה של מאות אחוזים ולקריסת הבורסה.

Shavit, Yaacov. “Between Pilsudsky and Mickiewicz: Policy and Messianism in Zionist Revisionism", ***Zionism***, 10, Tel Aviv University, 1985, pp 7-31(Hebrew)

מאמר חשוב שהיה מהראשונים שזיהו את הזיקה בין האידיאולוגיה הרוויזיוניסטית לבין הלאומיות הפולנית ואת ההשפעות ההדדיות ביניהן.

Shindler, Colin. **The Triumph of Military Zionism**, I.B Tauris: London, 2010

In this important book, Shindler examines not only the dispute between Jabotinsky and Begin, but mainly analyses Israel's shift to the right at the hands of Begin, and demonstrates how under his rule Israel drifted away from Jabotinsky's ideas towards a maximalist Zionism because of Begin's very selective interpretation of his mentor's words.

Eran, Kaplan. “A Rebel with a Cause: Hillel Kook, Begin and Jabotinsky’s Ideological Legacy,” *Israel Studies*, Vol. 10, No. 3 (Fall 2005), pp. 87–103.

קפלן מתאר באופן תמציתי ומעניין שלושה גוונים שונים בתנועה הרוויזיוניסטית: הקו המקורי של ז׳בוטינסקי שנטה לכיוון ליברלי יותר; המזיגה שיצר בגין בין דת ולאום בציונות; והלאומיות האזרחית שפיתח קוק, נציג האצ״ל בארה״ב בימי היישוב, אשר הובילה אותו לאחר הקמת המדינה לכיוון כמעט פוסט-ציוני.

Shavit, Yaacov. **The Mythologies of the Zionist Right Wing**. Beit-Berl: Tel Aviv, 1986, pp 125-152 (Hebrew)

בפרק זה מציג שביט את ההבדלים בין תפיסותיו המקוריות של ז׳בוטינסקי לבין העמדות של בגין בעת פיקודו על האצ״ל בשעת המרד בבריטים, וטוען כי ספק אם ז׳בוטינסקי היה תומך במרד, בניגוד לקו הישיר שביקש בגין למתוח בינו לבין האב המייסד.

Weitz, Yehiam. Ha-Tsa‘ad ha-Rishon le-Kes ha-Shilton: Tenu‘at ha-Herut 1949–1956 [The First Step to power: The herut Movement, 1949–55], Jerusalem: Yad Ben-Zvi, 2007 (Hebrew)

ויץ מביא בספר פירוט קפדני של מאבקיו הפוליטיים של בגין מול האגף היותר רדיקלי במפלגתו ואת התעקשותו לנתב את ״חרות״ להישגים פוליטיים בדרך דמוקרטית ולא מהפכנית.

Shapiro, Jonathan. The Road to Power: Herut Party in Israel, Albany, NY: SUNY press, 1991.

מחקר סוציו-היסטורי מקורי וחשוב על עלייתו של הליכוד לשלטון, מאז ימי התנועה הרוויזיוניסטית ועד שנות השמונים. שפירא שם דגש על הזיקה בין עמדות של תנועות פאשיסטיות לאלו של התנועה הרוויזיוניסטית, וכן על השימוש של בגין באמצעים רטוריים מניפולטיביים כדי לרכוש את אהדת העולים מארצות האסלאם. המחקר מבליט את השינויים הדמוגרפיים שחלו בחברה הישראלית מאז שנות החמישים אשר סייעו לבגין להפוך מפוליטיקאי מנודה גורם מנודה לראש הממשלה.

Perlmutter, Amos, Handel Michael & Bar-Joseph, Uri. **Two Minutes over Baghdad**. New York: Routledge, 2008.

A detailed account of the way Israel dealt with the Iraqi nuclear buildup between its launch in 1974 While Yitzhak Rabin was the Prime-Minister and the destruction of the reactor on 7 June 1981 Under Begin’s government.

עבור בגין נשק גרעיני בידי מדינת אויב היווה איום בשואה נוספת ליהודים, ולכן הורה להשמידו בכוח גם במחיר סכנת עימות צבאי עם עיראק, ועימות דיפלומטי עם מדינות המערב וברה״מ

Shavit, Yaacov. "Ideology, World View and National Policy: The Case of the Likud Government 1977-1984", *The Jerusalem Journal of International Relations*, 9:2, 1987, pp 101-115.

ניתוח מעניין על האופן שבו הפרשנות של בגין לאידיאולוגיה הרוויזיוניסטית עיצבה את המדיניות הכלכלית והדיפלומטית והצבאית של ממשלותיו

Naor, Arye. “The Israeli Cabinet in the Lebanon War (June 5-9, 1982)”, *Jerusalem Quarterly 39* (1986) 3-16

 שאלת אחריותו של בגין להסתבכות במלחמת לבנון הראשונה עודנה שנויה במחלוקת בעיני היסטוריונים. נאור מסתייע במסמכים מישיבות הממשלה כדי להוכיח את טענתו, ולפיה שר הביטחון, אריאל שרון, גרר את בגין לאשר מהלכים צבאיים בלבנון בניגוד להוראות ולתוכניות הממשלה המקוריות.

Schiff, Ze’ev & Ya’ari Ehud, **Israel’s Lebanon War,** London: Counerpoint, 1986.

בספר זה, שגרסתו העברית יצאה לאור כבר ב-1984, מנתחים שני העיתונאים, על בסיס ראיונות מקיפים ומסמכים ראשוניים, את ראשית ההסתבכות בלבנון, ומדגישים את התפקוד הלקוי של בגין וחוסר יכולתו לפקח על המהלכים.

Peleg, Ilan. **Begin’s foreign policy, 1977–1983: Israel’s move to the right**, Greenwood Press, 1987

פלג, חוקר מדעי המדינה, מנתח בצורה מרשימה את הנטייה הניצית של בגין על רקע פרשנותו של בגין את תורת ז׳בוטינסקי בתוספת זיקתו לפרדיגמה של סיפורי רדיפה וגאולה בדת היהודית. לצד נטייה לפענח את הממד הפסיכולוגי של בגין המחקר מתאר את האופן שבו מדיניות החוץ של ישראל השתנתה לאחר 29 שנות שלטון מפא״י.

Friedman, Milton. “Israel Other War”, ***Newsweek***, August 22, 1977

פרידמן, שנבחר להיות היועץ של ממשלת בגין לתוכנית הכלכלית הליברלית שיזמה הממשלה, כדי לשנות את התשתית הסוציאלית עליה נבנתה הכלכלה הישראלית, מניח את במאמרו את התשתית לשינויים הרצויים לדעתו בכלכלה הישראלית, ומשקף את הזיקה בין הקפיטליזם האמריקאי לתפיסות כלכליות ליברליות שאפיינו את בגין והרוויזיוניסטים.

ביוגרפיות

Shilon, Avi. **Menachem Begin: A Life,** New Haven: Yale University Press, 2012

ביוגרפיה מלאה וביקורתית המבוססת על מגוון מקורות ראשונים וראיונות עם אישים שליוו את בגין לאורך חייו, אשר מנתחת את בגין ופועלו בהקשר האישי, הפוליטי וההיסטורי.

Perlmuttuer, Amos. The Life and Times of Menachem Begin, New York: Doubleday, 1987

ביוגרפיה המתמקדת בעיקר בפאן האישי, ומבוססת על ראיונות אינטימיים עם קרוביו

Temko, Ted. **To Win or to Die: A Personal Portrait of Menachem Begin**, New York: William Morrow, 1987

Temko sees Begin as a perceptive, inspiring, and powerful politician who "had always led by assuming responsibility for both victories and defeats." This supportive biography should be read carefully but it helps to learn about Begin motives.

Silver, Eric. **Begin: A Biography**, London: Weidenfeld and Nicolson, 1984

ביוגרפיה מאוזנת, שנוטה להציג את השניות באופיו ובפועלו של בגין, אך אינה מספקת תובנות אידיאולוגיות משמעותיות. החלק העוסק בראשות הממשלה חלש מהפרקים המוקדמים.

Hurwitz, Harry. **Begin: His Life, Words and Deeds**, Jerusalem: Geffen, 2004 (Hebrew)

הורוביץ׳, ידידו ולימים יועצו של בגין כראש הממשלה, מתאר את בגין במבט אוהד. זו אינה ביוגרפיה מחקרית, אך עם זאת משובצות בה אנקדוטות אישיות מעניינות המסייעות לעמוד על אישיותו ותפיסת עולמו של בגין

Grosbard, Ofer. **Menachem Begin: Deyukano shel Manhig — Biograph yah** [Menachem Begin: portrait of a Leader — A Biography], Tel Aviv: Resling, 2006.

פרופיל פסיכולוגי של בגין המבוסס בעיקר על מקורות משניים, ובהם ראיונות וקטעי עיתונות .

Sofer, Sasson. **Begin: An Anatomy of Leadership**, Oxford: Blackwell, 1988

This is less a conventional biography than an analysis of Begin's ideological background and a critical evaluation of his policies as prime minister

Gordis, Daniel. **Menachem Begin – The Battle for Israel’s Soul**, Schocken: New York, 2014

הביוגרפיה הזו כוללת מעט מקורות ראשוניים ומתבססת בעיקר על מחקרים קודמים, אך במוקדה יחסו של בגין למסורת ולדת, נושא שיש להעניק לו תשומת לב בנוגע לבגין, וכן השוואה מעניינת בין העמדה הניאו-קונסרבטיבית בארה״ב והעמדה השמרנית בישראל

Shindler, Colin. **The Rise of the Israeli Right: From Odessa to Hebron**, Cambridge: Cambridge University Press, 2015

מחקר מרשים ומעמיק על הימין הציוני, מאז ראשית המאה העשרים ועד ימי נתניהו. אף על פי שבגין אינו הגיבור היחידי בספר, הוא נמצא במוקד המחקר, והספר מסייע למקם את בגין על רצף ההתפתחויות ההיסטוריות בימין הציוני. החלקים העוסקים בבגין נמצאים בעיקר בעמ׳ 212-329

Haber, Eitan. **Menachem Begin: The Legend and the Man**, New York: Dell Publishers,

  1978.

ביוגרפיה עיתונאית, שעיקר חשיבותה בפרטים באשר לתפקידו של בגין בתהליך השלום עם מצרים

Memoirs by his close aids

Avner, Yehuda. **The Prime Ministers**, Jerusalem: Toby Press, 2010, pp 341-697

אבנר, ששימש כיועצו של בגין, מרחיב בסיפורים אישיים, בעין אוהדת, על ימי בגין בשלטון. אף שהספר אינו מבוסס על מחקר קפדני, קרבתו של אבנר לבגין מסייעת באמצעות התיאורים האישיים בספר, לקבל תמונה מלאה יותר של אישיותו

Naor, Arye. **Begin ba-Shilton: ‘Edut Ishit** [Begin in power: A personal Testimony], Tel Aviv: Yedioth Ahronoth, 1993. (Hebrew)

נאור, חוקר מדעי המדינה, היה גם מזכיר בממשלות בגין (1977-1982) , ועל סמך זיכרונותיו ומסמכים מתקופת כהונתו הוא מתאר את דפוסי מנהיגותו של בגין, בדגש על האירועים המרכזיים: השלום עם מצרים ומלחמת לבנון הראשונה

Michelson, Menachem. **Yad Yemino: Ha-Biyogra yah shel Yehi ’el Kadishai, Mazkiro ve-Ish Sodo shel Menahem Begin** [his Right Hand-Man: The Biography of Yechiel Kadishai, Secretary and Con dant of Menachem Begin], Jerusalem: Geffen, 2013, (Hebrew)

לכאורה כתב מיכלסון, עיתונאי, את הביוגרפיה של יחיאל קדישאי, עוזרו של בגין מאז 1964 ועד יום מותו, והאדם הקרוב אליו ביותר מחוץ לבני משפחתו. למעשה הספר מתאר בעיקר פרקים שונים בחייו הפוליטיים של בגין. זיכרונותיו של קדישא אינם ביקורתיים, אך מעצם קירבתן האישית אליו הם כוללים כמה אנקדוטות חשובות בחיי בגין שרק קדישאי נחשף אליהן.

**בגין כמפקד האצ״ל**

תקופתו של בגין כמפקד האצ״ל (1944-1948) היוותה את שיא פעילותו של הארגון נגד הבריטים (Bell, 1978 ( . עם כניסתו לתפקיד הוא ערך רפורמה במבנה הארגון ובמטרותיו (לב עמי, 1975). החלטתו המרכזית היתה לפתוח במרד אלים בבריטים, והיא פורסמה בשלהי ינואר 1944 (חרות 1944). הכרזת המרד התקבלה בניגוד לדעת ראשי המפלגה הרוויזיוניסטית, והובילה גם לעימותים אלימים בין ״ההגנה״ לאצ״ל, אם כי בגין הורה לאנשיו להבליג ולמנוע ״מלחמת אחים״ (שביט, 87).

אף שבגין הוגדר כמפקד האצ״ל, בפועל היה לו דפוס מנהיגות ייחודי: בגין היה המפקד הפוליטי-מדיני שהתווה את המדיניות הכללית, והותיר את קביעת הפרטים של הפעולות עצמן לקציני המבצעים שלו. לטענת הביוגרף שלו שילון דפוס זה אפיין גם את ימיו בראשות הממשלה (שילון, 2016)

Bell, John Bowyer. **Terror out of Zion – The fight for Israeli Independence**, New York: Avon Books, 1978.

לצד תיאור כרונולוגי מפורט של מבצעי האצ״ל בתקופת בגין, הספר מציע גם ניתוח באשר למוטיבציה ולאידיאולוגיה שמאחורי פיגועי הטרור.

Shelomoh Lev-‘Ami, “Ha-Protokolim shel Mifkedet ha-Irgun ha-Tseva’i ha-Le’umi, Yuli– November 1944” [“The Minutes of National Military Organization headquarters, July–November 1944”], **Zionism**, Vol. 4, Tel Aviv: Tel Aviv University, 1975, pp. 395–96.

מרבית הפרוטוקולים של ישיבות מפקדת האצ״ל אבדו או הושמדו מחשש שייפלו בידי הבריטים. שלמה לב עמי, שהיה חבר המפקדה, מפרסם במאמר זה את המעט ששרד, ומציג את עמדותיו הרדיקליות של בגין כמפקד האצ״ל ביחס לבריטים, ואת עמדותיו באשר לעימות הפנים-יישובי בין האצ״ל ל״ההגנה״

 “Hakhrazat ha-Mered”, [The Declaration of Revolt], **Herut**, No. 26, on February 6, 1944.

הטקסט המלא של הכרזת המרד ובו מצדיק בגין את המרד בבריטים, בין היתר, בהקבלה בין משטר המנדט למשטר הנאצי בשל האיסור על עליית יהודים פליטי השואה לארץ ישראל

Shavit, Yaacov. **Onat ha-Tsayid: Ha-Sezon ben ‘ha-Yishuv ha-Me’urgan’ le-Irgune ha-Mahter- et, 1937–1947** [Open Season: The Saison between “the Organized Yishuv” and the Underground Organizations, 1937–47], Tel Aviv: hadar, 1976, (Hebrew)

הסיכום המאוזן והממצה ביותר של תקופת הסזון, שבה רדפו אנשי ההגנה, בשם המוסדות הלאומיים, את אנשי האצ״ל. הספר מקיף הן את שיקולי האצ״ל והן את שיקולי נציגי היישוב לנקוט נגדם פעולות’, ומתבסס על מקורות ראשוניים ועדויות

Shilon, Avi. **I’m Responsible, You Decide: Menachem Begin's Detached Leadership pattern in the Etzel**, Iyunim Bitkumat Israel, 26, 2016, pp 280-249 (Hebrew).

מאמר חדש המנתח את דפוס המנהיגות של בגין באצ״ל כמפתח להבנת דפוס מנהיגותו גם בהמשך כראש הממשלה: בגין נטה לא לרדת לפרטים ולקבוע מטרה כללית, אך ידע ליטול אחריות על מעשי פקודיו, גם כשנעשו ללא אישורו, בתמורה לנאמנותם המוחלטת כלפיו

Markovizky, Jacob. **Ha-Mefaked: Menachem Begin ke-Manhig shel Irgun Gerilah ‘Ironit** [The

Commander: Menachem Begin as Leader of an Urban Guerrilla Organization, Jerusalem: Carmel, 2012, (Hebrew).

ספר המבוסס על מקורות ראשוניים ומתמקד בעיקר בדפוס הפעולה הצבאי של האצ״ל תחת בגין, כאשר הטענה המרכזית היא כי תחת בגין האצ״ל עשה שימוש מתקדם ומושכל בלוחמת גרילה

Markovitzky, Jacob (Ed). **Ha-Mordim** [The Rebels – Etzel’s Struggle against the British (1944-1948)], Jerusalem: Begin Heritage Center and Haifa University, 2008 (Hebrew)

קובץ מאמרים העוסקים בניתוח היסטורי, סוציולוגי, צבאי וחברתי של האצ״ל בימי בגין. הפרקים העוסקים באתיקה של בגין ובדפוסי פועלו כמפקד נמצאים בעמ׳ 93-139

Alfasi, Yitzhak (Ed). **The National Military Organization: Sources and Documents**, (Vol 1-6) Tel Aviv: Jabotinsky Institute, 1994-1994 (Hebrew)

קובץ תעודות ומקורות ראשוניים המופיעים בשישה כרכים ובכללם גם תעודות רבות מימי בגין בראש הארגון

בגין בשדה הפוליטי

עם הקמת ישראל, ייסד בגין, על בסיס יוצאי אצ״ל וחלק מחברי המפלגה הרוויזיוניסטית המקורית, את תנועת החרות ששאפה להיות מפלגת האופוזיציה הראשית ולהציע אלטרנטיבה רעיונית למפא״י. (נאור, 2008). בגין תקף את מפא״י בתחום המדיני והחברתי, ונאבק גם להנחלת הנראטיב של האצ״ל באשר לתרומתו להקמת במדינה. במקביל הוא נאלץ להתמודד גם עם ביקורת פנימית במפלגתו, בעיקר מצד בנו של ז׳בוטינסקי, ערי, ויוצאי סניף האצ״ל בארצות הברית, שהלינו על תפקודו כמנהיג פוליטי ועל כך שלטענתם סטה מהקו הרוויזיוניסטי המקורי (מילר, 2004). חרות זכתה רק ב-14 מנדטים בבחירות הראשונות ב-1949 וב-1951 התדרדרה לשמונה מנדטים בלבד. בעקבות זאת הודיע בגין כי יתפטר, ונעלם ליעד לא ידוע למשך כמה חודשים (ויץ 2005) . הוא שב לפעילות בראשית 1952 כדי לעמוד בראש המאבק נגד הסכם השילומים בין ישראל לגרמניה המערבית. (ויץ 1995)

מאז עיצומן של שנות החמישים בגין פעל לשוות לעצמו מעמד יותר קונצנזואלי ולמתן את הדימוי הקיצוני של ״חרות״. בוועידת חרות השלישית התעמת עם הקיצונים והמהפכנים במפלגתו והתעקש כי את השלטון יש לכבוש רק באמצעים דמוקרטיים. כדי להרחיב את מעגל תומכיו פעל בגין לאחד את ״חרות עם המפלגה הליברלית״, מהלך שהושלם ב- 1965. למען הקמת גח״ל (גוש חרות-ליברלים) היה מוכן בגין לוותר, לראשונה, על הסעיף במצע הקורא להשגת ארץ ישראל השלמה (גולדשטיין , 2011). לאחר פרישתו של בן-גוריון ב-63׳, ששלל קואליציה עם בגין (״בלי חרות והמפלגה הקומוניסטית״), ולנוכח החרדה שאחזה במערכת הפוליטית בימי ההמתנה למלחמת 67׳, הוחלט על הקמת ממשלת אחדות לאומית בראשית יוני 67׳. בגין התמנה לראשונה כשר ללא תיק בממשלה (גולדשטיין 2017). הוא התפטר מהממשלה ב- 1972 עקב התנגדותו לאימוץ החלטה 242, שקראה להחזרת שטחים תמורת שלום. בשנת 1973, לפני מלחמת יום הכיפורים, הקים את הליכוד, על בסיס גח״ל ומפלגות לוויין שהתנגדו להחזרת שטחים תמורת שלום. עם הקמת הליכוד השלים בגין מהלך שבו נהפכה ״חרות״ ממפלגה אשכנזית של זעיר בורגנים וחילונים למפלגה עממית שסחפה אחריה מזרחים, דתיים ובעלי תפיסה כלכלית ליברלית (ויץ 2005).

ניצחון הליכוד בבחירות 77׳ נקרא ״המהפך״ בשל הדחת מפא״י מהשלטון לאחר 29 שנים (אריאן). מאז ועד ימינו (2017) הליכוד מושל, או למצער, חולק בשלטון כמעט ברציפות. דני פילק טוען כי אחת הסיבות להצלחת הליכוד קשורה לפופוליזם המכיל״ שאפיין את הליכוד בראשות בגין (פילק, 2010)

Naor, Arye. “Ha-Ide’ologiyah shel Menahem Begin bi-Tekufat Hakamatah shel Tenu‘at ha- Herut” [“The Ideology of Menachem Begin in the Era of the Establishment of the herut Movement”], in **Me-Altalenah ‘ad Henah** [[From the Altalena to the present: The Metamorphosis of a Movement, from herut to Likud], (ed. Avraham Diskin), Jerusalem: Carmel, 2011, pp 44-66 (Hebrew)

נאור עומד על המתח שבין תביעתו של בגין את ארץ ישראל השלמה וזיקתו ללאומיות המבוססת על זיקה לדת לבין הקפדתו על חקיקה ליברלית מרחיבה בתחום זכויות הפרט

Miller, Orna. “Ha-Bataliyon he-Hatukh ve-ha- Netiyot ha-’Kena‘aniyot’ ba-Etsel u-vi-Tenu‘at ha-Herut: Me-‘Ha-Va‘ad ha-‘Ivri ‘ad ‘La-Merhav;’ Opozitsiyah le-Hanhagat ha-Etsel ve-Herut” [“The Severed Battalion and the ‘Canaanite’ Tendencies in the IZL and the herut Movement: From ‘the Hebrew Committee’ to La-Merhav; Opposition to the IZL and herut Leadership”], **Iyunim Bitkumat Israel**, Vol. 14 (2004), pp. 153–189. (Hebrew)

מילר עומדת במאמרה על המתח בין בגין לבין אנשי חרות שהיו פעילי אצ״ל בארה״ב ובצרפת לפני קום המדינה, וחתרו עם הקמת המדינה לכונן לאומיות אזרחית, שבה הדת מופרדת מהמדינה, על רקע השפעות כנעניות. המאבק ביניהם הסתיים בהדחתם משורות המפלגה ואימוץ הקו הפרו-מסורתי של בגין

Wietz, Yeciam. “Where’s Menachem Begin? His disappearance in 1951 and its significance”, **Israel Studies Forum** 20, 2, 2005, pp 115-137

עד היום לא ידוע לאן נעלם בגין לאחר הכישלון בבחירות לכנסת השניה. המאמר מנסה לשפוך אור על נסיבות היעלמותו ועל משמעותה כאחד המפתחות להבנת דפוסי אישיותו

Weitz, Yechiam. The Political Dimension of Holocaust Memory in Israel during the 1950s, **Israel Affairs**, Vol. 1, No. 3 (Spring 1995), pp. 129-145.

מאמר זה מטיב לתאר את הזיקה בין יחסו של בגין לזכרון השואה התנגדותו הבוטה להסכם השילומים לבין השיקולים הפוליטיים התועלתניים שלו

Goldstein, Amir. “Crisis and growth in Menachem Begin’s path to the Israeli political center”. **Me-Altalenah ‘ad Henah** [[From the Altalena to the present: The Metamorphosis of a Movement, from herut to Likud], (ed. Avraham Diskin), Jerusalem: Carmel, 2011, pp. 116-148 (Hebrew)

מאמר חשוב המנתח את השינויים שחלו ברטוריקה ובגישה הפוליטית של בגין מאז הקמת חרות ועד ייסוד הליכוד, שנועדו לסלול את דרכו למיינסטרים הפוליטי

Goldstein, Amir. 'Menachem Begin and Gahal During the Waiting Period', **Israel Affairs**, Summer 2017, pp 1-27.

מאמר מקורי המסביר היטב את הקונסטלציה הפוליטית שהביאה את בגין לראשונה להיכנס עם ״חרות״ לקואליציה עם מפא״י במסגרת ממשלת האיחוד הלאומי.

Waitz, Yechiam. “The Way into the First "Upheaval" - The History of the Herut Movement, 1948-1977”, **Israel Studies** Vol. 10 No. 3 (Fall 2005), pp. 54-86

מאמר שעיקר חשיבותו בסיכום כרונולוגי של נקודות ציון קריטיות בתהליך שסייע לחרות להיהפך ממפלגה מנודה ורדיקלית למפלגת המיינסטרים

Arian, Asher. “the Israeli Election in 1977”, in (Asher Arain, Ed), **The Election in Israel 1977**, Tel Aviv: Ramot, 1980, pp 253-276

מאמר חשוב המנתח היבטים דמוגרפיים וסוציולוגיים שהשפיעו על נצחון הליכוד

Shapiro, Yonatan, “The end of the Dominant Party System”, in (Asher Arian Ed), **The Election in Israel 1977**, Tel Aviv: Ramot, 1980, pp 32-23

מאמר נוסף מאותו הספר אשר דן במעבר שבין עידן המפלגה הדומיננטית (מפא״י) שאפיין את המערכת הפוליטית בישראל עד 77׳ לעידן הדו-גושי שיאפיין אותו מאז ועד ראשית המאה העשרים ואחת

Filc, Dani. **The Political Right in Israel:  Different Faces of Jewish Populism,** Routledge:

 London, 2010.

ספר מקורי המציג את המזיגה שיצר בגין בין עמדות פופוליסטיות לבין אידיאולוגיה שנטתה להכיל את השכבות החלשות, ובהן המזרחים, בלאומיות היהודית המודרנית, כמפתח להצלחתו בראשות הליכוד

Shindler, Colin. **Israel, Likud and the Zionist Dream: Power, Politics and the Zionist Dream from Begin to Netanyahu**. I.B Tauris: London, 1995

הספר מתמקד בשנים 77-92, מאז ״המהפך״ ועד ניצחונה של מפלגת העבודה בראשות רבין, ומציג את הקשר בין האידיאולוגיה של בגין למדיניות הפוליטית של ממשלתו, וכן עומד על האופן שבו עיצבו עמדותיו של בגין את דפוס הפעולה של יורשיו בהנהגת הליכוד

יחסו של בגין לארץ ישראל

בגין התאפיין לאורך כל חייו בעמדה אידיאולוגית מקסימליסטית באשר לארץ ישראל השלמה (נאור, 2001). הוא נימק את זכותו של העם היהודי על ארץ ישראל כולה, משני עברי הירדן, גם בדיני המשפט הבינלאומי ובצרכים ביטחוניים, אך עשה שימוש מרכזי גם בטענה כי הזיקה לארץ מעוגנת בברית שכרת האל עם בני עמו, כפי שהיא מתוארת במקרא. (נאור, 2005)

את שטחי הגדה המערבית שנכבשו במלחמת ששת הימים הוא כינה בשמם התנכ”י, יהודה ושומרון, וגם כאשר ניאות להחזיר את חצי האי סיני תמורת שלום הוא נימק זאת, בין היתר, בכך שהוא מעולם לא היה חלק מארץ ישראל, שעל שטחיה לא היה מוכן לוותר. (נאור, 2015). בתקופתו כראש הממשלה נחקק ביולי 1980 **חוק יסוד: ירושלים בירת ישראל** שקובע כי ירושלים המאוחדת היא בירת ישראל (לוסטיק, 1997) ובדצמבר 1981 ממשלתו העבירה חוק שקבע כי ״המשפט, השיפוט והמינהל של המדינה יחולו בשטח רמת הגולן״ (מעוז, 1994).

Naor, Arye. **Erets Yisra’el ha-Shelemah: Emunah u-Mediniyut** [greater Israel: Faith and policy], Haifa: Haifa University & Zmora Bitan, 2001. (Hebrew)

נאור מנתח את היחס לארץ ישראל בקרב מנהיגי והוגי הציונות מזרמים שונים, ובין היתר מטיל דגש על הממד הדתי שאפיין את זיקתו של בגין לארץ-ישראל השלמה. הדיון בבגין נמצא בעיקר בעמ׳ 60-80

Naor, Arye. “’Hawks’ Beaks, Doves’ Feathers: Likud Prime Ministers between Ideology and Reality”, **Israel Studies**, vol. 19, no. 3(Fall 2005), pp. 154–91.

מאמר זה שם את הדגש על הממד הדתי והנוקשה של בגין ביחס לארץ ישראל, בהשוואה לעמדתם של יורשיו – שמיר, נתניהו ושרון - אשר המשיכו את הזיקה לארץ ישראל השלמה אך נימקו אותו בממדים ההיסטוריים והביטחוניים

Naor, Arye. “A simple historical truth: Judea, Samaria and the Gaza Strip in Menachem Begin’s ideology”, **Israel Affairs**21,3 (2015) 462-481

ניתוח מקיף של הרטוריקה והאידיאולוגיה של בגין באשר לשטחים שכבשה ישראל במלחמת ששת הימים.

Lustick, IIan. ”Has Israel Annexed East Jerusalem?” *Middle East Policy*, 5:1 (1997), p. 35

This article discus the ambiguity of this law with respect to the deference between ‘annexation’ and ‘sovereignty.’

Maoz, Asher. “The Application of Israeli Law to the Golan Heights is Annexation״, *Brooklyn Journal of International Law,* 20, 1994, pp. 355-396

Maoz claims that although Begin told the cabinet that the law would signal that Israel did not intend to withdrew from the Golan and the rest of the territories captured on 67’, the application of the Golan Israeli Law Is Not Annexation

בגין והשואה

השואה הייתה עבור בגין הוכחה נוראית לאמונותיו המוקדמות באשר לגורל היהודי בגולה ובאשר למצפון העולם ויחסו ליהודים. הבנת עוצמתה וממדיה של השואה (אביו, אחיו ואימו, אשר נשארו בבריסק, נרצחו על ידי הנאצים) התיכו את יסודות תפיסתו הלאומית לכלל השקפת עולם שהייתה חלק מרכזי בהחלטותיו ומעשיו כמנהיג פוליטי (פלג, 2015). עמדתו ביחס למרכזיותה של השואה בעיצוב הלאומיות היהודית המודרנית באה לידי ביטוי בוהק בשנת 1952 כשעמד בראש הפגנות סוערות נגד כל מגע עם גרמניה, לנוכח הסכם השילומים שהשיגה הממשלה עם גרמניה המערבית כפיצוי על השואה. (ברוש 1993). זיכרון השואה שימש לו גם כצידוק נגד החזרת שטחים בנימוק כי יובילו להשמדת המדינה (נאור, 2003)

Peleg-Oziyauh, Amir. “Menachem Begin and the Holocaust: History, Politics and Memory”, Ph.D. thesis, Ben Gurion University, 2015 (Hebrew)

למיטב ידיעתי, זהו המחקר היחידי באשר לבגין המתרכז אך ורק ביחסו לשואה, ולטענתו לא ניתן להבין את בגין בלי להבין את מרכזיותה בעיצוב השקפת עולמו, ובכך השפיע זיכרון השואה גם על החלטותיו בצמתים שונים של חייו כמנהיג.

Begin, Menachem. “Dvarim Ba-Atzeret Ha-Hamonim Neged Eskem Hashilomim im Germania”, [Things against the Reparations agreement) in **Ne’um Lekol Et**, [Speech for every time] (ed. Tamar Brosh), Ra’anana: The Open University and Yediot Achronot, 1993, pp 130-135

 בספר זה, המביא נאומים מרכזיים בתולדות הפוליטיקה הישראלית, מופיע הטקסט המלא של דברי בגין בכנסת נגד הסכם השילומים, ובולטת בהם טענתו כי הגרמנים מהווים את גלגולו של עמלק התנכ”י

 “Begin: There is Nothing in the World that Justifies Negotiating with German Murderers,” (“En Davar ba-‘Olam she-Yatsdik Masa u-Matan ‘im Rotsʹhim Germaniyim”), **Herut**, January 6, 1952, p. 1.

A full transcript of Begin’s public speech at another demonstration against the the reparation agreement at Kikar Zion – in which he blamed Ben Gurion in tyranism and harming the Jewish heritage.

Naor, Arye. “Lessons of the Holocaust versus territories for peace, 1967-2001”, *Israel Studies*8,1 (2003), pp 130-152.

מאמר המנתח את השימוש בזיכרון השואה מבחינה רטורית ורעיונית ביחס לצורך להחזיר את השטחים או להשאירם בידי ישראל, ובכלל זה האופן שבו נהג בגין לקשור בין השואה לצרכי הביטחון האקטואליים של ישראל

בגין והיהדות

בגין לא היה שומר מצוות, אך הקפיד על מסורות דתיות מסויימות, בעיקר בגוון אורתודוכסי. בניגוד לרבים מהוגי ומנהיגי הציונות שראו בפעילות הציונית מרד באורח החיים הגלותי, בגין זיהה בציונות דווקא את מימוש השאיפה הלאומית שהתקיימה בכתבי המסורת ובקרב היהודים בגלות, ולכן לא ביקש להמיר את דמות היהודי המסורתי ב"יהודי החדש" אלא לינוק מהמסורת לצרכים מודרניים (דון יחיא, 2011)

הוא דבק בקשר בין דת ולאום ודת ומדינה וכך, למשל, התעקש כי המדינה צריכה להגדיר אדם כיהודי רק בהתאם לגישה האורתודוכסית ובהתאם להלכה (דון יחיא, 2002).

ציוניותו של בגין לא ביקשה, אפוא, למתוח קו ישיר בין ימי התנ"ך לעידן המודרני תוך כדי מחיקת תקופת הגלות ושלילתה כפי שרצה, למשל, בן-גוריון, אלא כללה את כל התקופות ההיסטוריות בחיי העם כמקשה אחת, והדגישה את המזיגה ההכרחית בין דתיות ללאומיות. במובנים רבים הוא יצר ״תיאולוגיה פוליטית טוען שילון במאמרו בנושא, (שילון, 2016). גם לפי ההיסטוריון מרדכי קרניאל וגם לפי מחקריו של חוקר מדעי המדינה אשר אריאן תפיסת העולם הביטחונית-מדינית הנוקשה שלו מהדהדת פרדיגמה מחשבתית בנוסח "עם לבדד ישכון" ו"העם הנבחר", מושגי יסוד בתרבות היהודית המסורתית שהשפיעו על מדיניותו. (קרניאל, 2000) (אריאן, 1989)

Don-Yehiya, Eliezer. “Ben Le’umiyut le-Dat: Yahadut, Dat u-Masoret bi-Te sato shel Mena- hem Begin” [“Between Religion and Nationalism: Judaism, Religion, and Tradition in the Outlook of Menachem Begin”], in) Avraham Diskin, ed) **Me-Altalenah ‘ad Henah: Gilgulah shel Tenu‘ah, me-Herut le-Likud** [From the Altalena to the present: The Metamorphosis of a Movement, from herut to Likud], , Jerusalem: Carmel, 2011, pp. 67–91 (Hebrew)

דון-יחיא, חוקר מדעי המדינה, מצביע על זיקתו של בגין למסורת היהודית בהחלטותיו הפוליטיות בתחומי פנים וחוץ.

Don-Yehiya, Eliezer. “Dat, Zehut Le’umit u-Politikah: Ha-Mashber be-She’elat ‘Mihu Yehudi ’, 1958” [“Religion, National Identity and politics: The Crisis over the Question ‘Who Is a Jew’, 1958”] in eds. Mordechai Bar-On and Zvi Zameret **Shene Evre ha-Gesher: Dat u-Medinah be-Reshit Darkah shel Yisra’el** [Two Bridge Crossings: Religion and State at the Beginning of Israel], Jerusalem: Yad Ben Zvi, 2002, pp. 88–143. (Hebrew)

במאמר זה דון יחיא מנתח בהרחבה את השסעים בפוליטיקה הישראלית על רקע ההבדלים ביחס לסוגיית ״מיהו יהודי״ ומתעכב על עמדת בגין, שמצד אחד נטה לקבל את העמדה האורתודוכסית ולפיה יהודי יוגדר לפי ההלכה (בן לאם יהודייה, או שנתגייר כהלכה) אך מאידך ביקש מהרבנים להקל בהגדרת יהודים למען הצרכים הלאומיים.

Shilon, Avi. “Menachem Begin's attitude toward the Jewish Religion”, *The Middle East Journal*, Spring 2016, Volume 70, Number 2, pp 275-249

שילון מאפיין את עמדתו של בגין כמי שאחז ב״תאולוגיה פוליטית״ וטוען כי יחסו לדת מהווה ציר המרכזי להבנת עמדותיו הן בנושא חוץ וביטחון, והן בנוגע לזהות היהודית של ישראל

Karni’el, Mordekhai**. Menachem Begin: Deyukan shel Manhig** [Menachem Begin: portrait of a Leader], Jerusalem: Re’uven Mas, 2000. (Hebrew).

According to Karni’el, Begin based his opposition to foreign policy concessions on his reading of Jewish religious sources, in which he found proof that human society had advanced thanks to those who did not compromise and fought for their principles.

Arian, Asher. “A people Apart: Coping with National Security problems in Israel,” *The Journal of Conflict Resolution*, Vol. 33, No. 4 (Dec. 1989), pp. 605–31.

אריאן טוען כי תפיסות יסוד המושפעות מהפרדיגמה הדתית של היהודים חלחלו לעמדות פוליטיות ניציות של מנהיגי ישראל, ובמיוחד לזו של בגין

בגין והמזרחים

חוקרים רבים ניסו לעמוד על הקשר שנרקם בין יהודי ארצות האסלאם שעלו לישראל לבין ״בגין הפולני״ (כהן ונסים, 2014), שכן אין ספק כי תמיכתם של המזרחים בליכוד סייעה להעפלתו לשלטון (אריאן ושמיר, 1983). אחד ההסברים לקשר ביניהם טמון בתודעת הקיפוח המשותפת למזרחים ולרוויזיוניסטים (על ידי הממסד המפא״יניקי). אך סייעה לקשר גם תפיסה דומה באשר למשמעות הציונות על רצף ההיסטוריה היהודית: כשיהודי ארצות האסלאם נחשפו לרעיון הציוני הם ראו בו, בדומה לבגין, תנועת המשך טבעית לאורח החיים היהודי המסורתי, כלומר כגילום מודרני של הממד הלאומי בכתבי הדת, ולא כרעיון מהפכני בהשראת הלאומיות והאידיאולוגיות האירופאיות (שילון, 2016). כמו כן, הם חלקו עמדה משותפת ומסורתית אם כי מתונה ביחסם לקיום מצוות הדת (שוקד). הסוציולוג נסים ליאון טוען כי יחסו של בגין לדת הוסיף להשפיע על המערכצ הפוליטית גם לאחר התפטרותו (ליאון, 2009)

Cohen, Uri and Leon, Nissim. “The Mahapach and Yitzhak Shamir’s Quiet Revolution: Mizrahim and the Herut Movement,” *Israel Studies Review*, Vol. 29, No. 1 (2014), pp 18-40

במאמר זה עוקבים החוקרים אחר האופן שבו אנשי המנגנון של חרות, ובראשם יצחק שמיר, הטמיעו את האידיאולוגיה המכילה של בגין ביחס למזרחים ושילבו פעילים מזרחים במוסדות המפלגה – בניגוד למתרחש במפלגת העבודה - כדי לחזק את תמיכת הציבור המזרחי בתנועה

Cohen, Uri and Leon Nissim. “The New Mizrahi Middle Class: Ethnic Mobility and Class Integration in Israel,” *Journal of Israeli History*, Vol. 27, No. 1 (2008), pp. 51–64.

מאמר אשר שם דגש על הקורלציה שבין עליית הליכוד לשלטון לבין שיפור בסטטוס החברתי-כלכלי של המזרחים בישראל, ולהיפך

Shamir, Micahal and Arian, Asher. “The Ethnic Vote in Israel’s 1981 Elections”, in (Ed: Asher Arian) *The Elections in Israel 1981*, (1983), pp 93-111

תמיכת המזרחים – בעיקר בני הדור השני – בליכוד בבחירות 77׳ לא היתה מאורע חד פעמי, והמאמר מטיל את הדגש על השסע העדתי בין אשכנזים מזרחים כמפתח להבנת ניצחון הליכוד גם ב-81׳.

Moshe Shokeid, “The Religiosity of Middle Eastern Jews,” In: *Israeli Judaism: The Sociology of Religion in Israel*, (eds. Shlomo Deshen, Charles S. Liebman, and Moshe Shokeid), New Brunswick, NJ: Transaction 1995, pp. 255–84.

Shokeid maintained that Mizrahim held a moderate attitude toward religion, seeking neither to rebel against it nor radicalize it, although most of them didn’t obey all of the Jewish laws. By that the Mizrahim and Begin shared common “Traditionalist” point of

Leon, Nissim. “Mahapakhe ha-Mishneh be-1977 u-Mekomam bi-Tsemihtah shel Tenu‘at Shas” [“The After-Shocks of the 1977 political ‘Upheaval’ and their Role in the Rise of Shas]”, *Israel*, Vol. 15 (2009), pp. 1–32; (Hebrew)

ליאון מנתח סוציולוגית את צמיחתה של מפלגת ש״ס כתנועה חרדית-מזרחית בעלת זיקה לציונות כביטוי ללגיטימציה שהעניק בגין לעמדה זו, ואת הקמת ש״ס כמפלגה ב-1984 כתגובה למילוי החלל שנוצר לנישה זו עם הסתלקותו של בגין מהמערכת הפוליטית